b'\n_START_ARTICLE_\nFrank Billings Kellogg\n_START_SECTION_\nJoventut i advocacia\n_START_PARAGRAPH_\nTot i que nascut a Potsdam (Nova York), el 1865 la seva fam\xc3\xadlia es va traslladar a Minnesota on va comen\xc3\xa7ar a practicar l\'advocacia a Rochester el 1877. Fou fiscal d\'aquesta ciutat entre el 1878 i el 1881 i posteriorment fiscal del comtat d\'Olmsted entre 1882 i 1887.\n_START_SECTION_\nVida pol\xc3\xadtica\n_START_PARAGRAPH_\nKellog fou nomenat senador pel Partit Republic\xc3\xa0 entre 1917 i 1923, perdent la reelecci\xc3\xb3 el 1922. Fou delegat de la 5a Confer\xc3\xa8ncia d\'Estats Americans, celebrada a Santiago de Xile el 1923, i ambaixador extraordinari i plenipotenciari dels Estats Units davant el Regne Unit entre 1923 i 1925, any en el qual renunci\xc3\xa0 al c\xc3\xa0rrec._NEWLINE_El 1925 fou nomenat Secretari d\'Estat, c\xc3\xa0rrec que desenvolup\xc3\xa0 fins al 1929, sota la presid\xc3\xa8ncia de Calvin Coolidge i succeint a Charles E Hughes. Durant la seva estada a la Secretaria d\'Estat promogu\xc3\xa9, al costat del ministre franc\xc3\xa8s d\'Assumptes Exteriors i Premi Nobel de la Pau Aristide Briand, el Pacte de Par\xc3\xads o Pacte Briand-Kellogg mitjan\xc3\xa7ant el qual les 15 nacions signat\xc3\xa0ries, i les posteriorment adherides, "renunciaven a la guerra com a instrument de pol\xc3\xadtica nacional en les seves relacions m\xc3\xbatues"._NEWLINE_Gr\xc3\xa0cies a la signatura d\'aquest acord, firmat a Par\xc3\xads el 27 d\'agost de 1928, Kellogg fou guardonat amb el Premi Nobel de la Pau el 1929. _NEWLINE_Posteriorment, entre 1930 i 1935, va desenvolupar el c\xc3\xa0rrec de jutge associat del Tribunal de Just\xc3\xadcia Internacional.'